Bavuma-spogbeurt stuit Windies nie in sporeTemba Bavuma het 144 lopies teen die Wes-Indiese Eilande in Oos-Londen aangeteken. Foto: Twitter. Die tweede eendagwedstryd tussen Suid-Afrika en die Wes-Indiese Eilande is gekenmerk deur twee kapteinsbeurte. Shai Hope se onoorwonne 128 lopies het eerstens toegesien dat die besoekers 335/8 in hul toegelate 50 boulbeurte kon moker, waarna Temba Bavuma amper eiehandig vir ŉ suksesvolle lopiejaagtog verantwoordelik was. Die Windies het egter ŉ aksiebelaaide kragmeting met 48 lopies gewen. Die Protea-kaptein het 144 lopies vanaf slegs 118 aflewerings gemoker, maar hy het ŉ bietjie meer ondersteuning van die Suid-Afrikaners se middelorde benodig. Rassie van der Dussen (8), Tristan Stubbs (6) en Marco Jansen (17) het almal hul paaltjies op verkeerde tye verloor en Bavuma het uiteindelik in Lungi Ngidi ŉ betroubare medekolwer gevind. Die snelbouler het met selfvertroue die Windie-boulers trotseer wat sy kaptein toegelaat het om op sy houespel te konsentreer. Maar die skrif was aan die muur toe Bavuma agter die paaltjies in die 42ste boulbeurt uitgevang is. Hy het 18 grenshoue in sy spogbeurt geslaan. “Ek en Lungi het die heeltyd vir mekaar gesê dat krieket ŉ onvoorspelbare sport is en dat enigiets kan gebeur. As ons hulle maar net tot 300 lopies kon beperk het – veral wanneer ŉ mens in ag neem dat ons vroeg in hul beurt ŉ paar vinnige paaltjies laat kantel het – kon dinge dalk anders gelyk het,” het Bavuma gesê. Volgens die 32-jarige kolwer geniet hy tans sy spel. Hy het immers in die laaste toets 172 lopies aangeteken. “Selfvertroue speel ŉ groot rol en ek probeer voortbou op die momentum wat ek tydens die Engeland-reeks gekry het.” Hope, wat as die speler van die wedstryd aangewys is, was ook vol lof vir sy teenstander se beurt. “Temba het ŉ ongelooflike beurt gespeel en hy het eintlik verdien om die wedstryd te wen. Hy verdien ŉ klop op die skouer vir die wyse waarop hy in beheer van sake was. Tog kan daar net een wenner in ŉ krieketwedstryd wees,” het die Windies-kaptein gesê. Die Windies het lanklaas met een van die topkrieketlande weg van die huis afgereken en Hope meen dat sy span se jongste vertoning ŉ tree in die regte rigting is. Die volgende wedstryd word Dinsdag op Potchefstroom beslis. 2️⃣ captains2️⃣ centurions2️⃣7️⃣2️⃣ runs#SAvWI #BePartOfIt pic.twitter.com/Vr6Z9o1LzH — Proteas Men (@ProteasMenCSA) March 18, 2023 Wes-Indiese Eilande 335/8 in 50 boulbeurte: Shai Hope 128*, Rovman Powell 46 en Gerald Coetzee 3/57. Suid-Afrika 287/10 in 41,4 boulbeurte: Temba Bavuma 144, Quinton de Kock 48 en Alzarri Joseph 3/53.